ലഖിംപൂര് രാജ്യവ്യാപക പ്രതിഷേധം, ആളിക്കത്തി കര്ഷക രോഷം ന്യൂഡല്ഹി:ഉത്തര്പ്രദേശിലെ ലഖിംപൂര് ഖേഡിയില് കര്ഷകരെ കാര് കയറ്റി കൊലപ്പെടുത്തിയ സംഭവത്തില് രാജ്യത്താകെ പ്രതിഷേധം.കര്ഷകരുടെ വീടുകള് സന്ദര്ശിക്കാന് പുറപ്പെട്ട കോണ്ഗ്രസ് നേതാവ് പ്രിയങ്ക ഗാന്ധിയെ കസ്റ്റഡിയിലെടുത്തു. ഇന്നലെ പ്രാദേശിക മാദ്ധ്യമപ്രവര്ത്തകന് കൂടി മരിച്ചതോടെ കൊല്ലപ്പെട്ടവരുടെ എണ്ണം ഒന്പതായി. ഞായറാഴ്ചത്തെ സംഘര്ഷത്തിലാണ് മൂന്നു ബി.ജെ.പി പ്രവര്ത്തകര് അടക്കമുള്ള മറ്റ് അഞ്ചുപേര് മരിച്ചത്. കൊല്ലപ്പെട്ട നാലു കര്ഷകരുടെ ആശ്രിതര്ക്ക് 45 രൂപ വീതം നഷ്ടപരിഹാരവും കുടുംബത്തിലെ ഒരാള്ക്ക് വീതം സര്ക്കാര് ജോലിയും യു.പി സര്ക്കാര് ഉറപ്പു നല്കി. പരിക്കേറ്റവര്ക്ക് പത്തു ലക്ഷം രൂപയും നല്കും. വിരമിച്ച ഹൈക്കോടതി ജഡ്ജി അദ്ധ്യക്ഷനായ സമിതി അന്വേഷണം നടത്തും. മൃതദേഹങ്ങളുമായി കര്ഷകര് തെരുവില് ഇറങ്ങുകയും കോണ്ഗ്രസ് അടക്കമുള്ള രാഷ്ട്രീയ പാര്ട്ടികള് രാജ്യവ്യാപകമായി പ്രതിഷേധം സംഘടിപ്പിക്കുകയും ചെയ്തതോടെയാണ് യു.പി. സര്ക്കാര് നഷ്ടപരിഹാരം അടക്കം പ്രഖ്യാപിച്ചത്. തുടര്ന്ന് മൃതദേഹങ്ങള് സംസ്കരിക്കാനും പ്രതിഷേധത്തില് നിന്ന് പിന്മാറാനും കര്ഷകര് തയ്യാറായി. കേന്ദ്ര ആഭ്യന്തര സഹ മന്ത്രി അജയ് മിശ്ര തേനിയുടെ മകന് ആശിഷ് മിശ്ര തേനി ഉള്പ്പടെ 14 പേര്ക്കെതിരെ പൊലീസ് കൊലക്കുറ്റം ചുമത്തി. കൊലപാതകം, ക്രിമിനല് ഗൂഢാലോചന, കലാപം തുടങ്ങിയ കുറ്റങ്ങളാണ് ചുമത്തിയത്. സംഘര്ഷ സ്ഥലത്തും പരിസര ജില്ലകളിലും പൊലീസ് 144 പ്രഖ്യാപിച്ചിരിക്കുകയാണ്. മൊബൈല്, ഇന്റര്നെറ്റ് സേവനങ്ങള് റദ്ദാക്കുകയും ചെയ്തു. ഉപമുഖ്യമന്ത്രി കേശവപ്രസാദ് മൗര്യയുടെ സന്ദര്ശനത്തോടനുബന്ധിച്ച് ഞായറാഴ്ച പ്രതിഷേധം സംഘടിപ്പിച്ചശേഷം പിരിഞ്ഞുപോവുകയായിരുന്ന കര്ഷകര്ക്കിടയിലേക്ക് മന്ത്രി പുത്രന് ആശിഷ് മിശ്രയും കൂട്ടാളികളും സഞ്ചരിച്ച മൂന്നു കാറുകള് ഇടിച്ചു കയറ്റുകയായിരുന്നു. പ്രിയങ്കനിരാഹാര സമരത്തില് കര്ഷകരുടെ വസതികള് സന്ദര്ശിക്കാന് പുറപ്പെട്ട കോണ്ഗ്രസ് നേതാവ് പ്രിയങ്ക ഗാന്ധിയെ സിതാപുരില് വച്ച് പൊലീസ് കസ്റ്റഡിയിലെടുക്കുകയായിരുന്നു. പുലര്ച്ചെ അഞ്ചു മണിയോടെ വഴിയില് തടഞ്ഞ പൊലീസ് ബലം പ്രയോഗിച്ച് സര്ക്കാര് ഗൗസിലേക്കാണ് മാറ്റിയത്. പ്രിയങ്ക വൈകിട്ട് ഏഴു മണിയോടെ നിരാഹാരം തുടങ്ങി. എസ്. പി നേതാവ് അഖിലേഷ് യാദവിനെയും പൊലീസ് തടഞ്ഞു. പഞ്ചാബ് മുഖ്യമന്ത്രി ചരണ്ജിത് സിങ് ചന്നി, ബി.എസ്.പി. നേതാവ് മായാവതി തുടങ്ങിയ നേതാക്കളെ വിമാനം ഇറങ്ങാന് അനുവദിക്കരുതെന്ന് യു.പി. സര്ക്കാര് ലക്നൗ എയര്പോര്ട്ട് അധികൃതര്ക്ക് നിര്ദേശം നല്കി. ഛണ്ഡീഗഡില് ഗവര്ണര് ഓഫിസിനു മുന്നില് സമരം നടത്തിയ കോണ്ഗ്രസ് നേതാവ് നവജോത് സിദ്ദുവിനെ തടഞ്ഞുവച്ചു. ഡല്ഹിയിലെ യു.പി. ഭവന് മുന്നില് പ്രതിഷേധിച്ച കിസാന് സഭ നേതാവ് പി.കൃഷ്ണപ്രസാദ്,സി.പി.ഐ. ജനറല് സെക്രട്ടറി ഡി രാജ, നേതാക്കളായ അതുല്കുമാര് അഞ്ജാന്, ബിനോയ് വിശ്വം, ആനി രാജ, ഡോ. കെ നാരായണ, കെ പ്രകാശ്ബാബു, കെ. പി. രാജേന്ദ്രന്, എ.ഐ.വൈ.എഫ്. ജനറല് സെക്രട്ടറി ആര്. തിരുമലൈ, കേരള സംസ്ഥാന സെക്രട്ടറി മഹേഷ് കക്കത്ത് എന്നിവരെ അറസ്റ്റ് ചെയ്തു.